ונסה קירבי

ביוגרפיה

קירבי נולדה וגדלה בווימבלדון. אביה היה אורולוג ואמה הייתה המייסדת של מגזין "Country Living". בין חברי המשפחה היו השחקנים ונסה רדגרייב וקורין רדגרייב.
קירבי למדה בבית הספר ליידי אלינור הולס בהמפטון. אחרי שלא התקבלה לבית הספר למשחק של תיאטרון בריסטול אולד ויק, יצאה לטיול של שנה, ואחר כך למדה אנגלית באוניברסיטת אקסטר. היא דחתה את מקום הלימודים באקדמיה למוזיקה ולאמנויות הדרמה של לונדון (LAMDA) אחרי שהוחתמה על ידי סוכנות כשרונות ופגשה את במאי התיאטרון דייוויד תאקר, שנתן לה תפקידים בשלושה מחזות בתיאטרון אוקטגון בבולטון בשנת 2009: "כולם היו בניי" מאת ארתור מילר, "רוחות" מאת הנריק איבסן, ו"חלום ליל קיץ" מאת ויליאם שייקספיר. על הופעתה ב"כולם היו בניי" זכתה בפרס "BIZA Rising Star" של מנצ'סטר איבנינג ניוז בסך 5,000 ליש"ט.
בהמשך כיכבה בתיאטרון המלכותי הלאומי בתפקיד איזבלה במחזה "Women Beware Women" מאת תומאס מידלטון בבימויה של מריאן אליוט, לצדם של הארייט וולטר והארי מלינג. היא כיכבה בתפקיד רוזלינד במחזה "כטוב בעיניכם" מאת ויליאם שייקספיר בתיאטרון וסט יורקשייר פלייהאוס בלידס. אלפרד היקלינג מעיתון הגרדיאן כינה אותה "כישרון חדש משמעותי". ב-2011 הופיעה בתפקיד אניה רייס בתיאטרון רויאל קורט בבימויו של סיימון גודווין, וזכתה לשבחים על הופעתה מפול טיילור בעיתון האינדפנדנט שתיאר אותה כ"כוכב".
הופעת הבכורה של קירבי בטלוויזיה הייתה ב-2011 בסדרה "The Hour" ב-BBC לצדם של בן וישו, דומיניק וסט ורומולה גראי. היא גילמה את אסטלה במיני-סדרה "תקוות גדולות" יחד עם ריי וינסטון, ג'יליאן אנדרסון ודאגלס בות'.
קירבי שיחקה בתפקיד הראשי בדמות אליס במיני-סדרה של רידלי סקוט עיבוד לרומן "לבירינת" מאת קייט מוס. ב-2012 שיחקה בסרט "צ'ארלי חייב למות" יחד עם שיה לה-באף ומאדס מיקלסן. אחר כך כיכבה בסרטו של ריצ'רד קרטיס "כל הזמן שבעולם" בדמות ג'ואנה חברתה הטובה של רייצ'ל מקאדמס.
בספטמבר 2012 גילמה קירבי את מאשה בהפקה עטורת שבחים של המחזה "שלוש אחיות" בתיאטרון יאנג ויק וזכתה לביקורות נלהבות.
בתחילת 2012 שיחקה קירבי בסרט "The Rise" לצדם של מתיו לואיס וטימותי ספול. הקרנת הבכורה של הסרט הייתה בפסטיבלי הסרטים של בטורונטו ובלונדון וזיכה את רואן אתייל בפרס הסרט החדש הטובה ביותר.
ב-2013 חזרה קירבי לתיאטרון הלאומי לשחק בתפקיד המלכה איזבלה במחזה "אדוארד השני" לצדו של ג'ון הפרנן. בקיץ 2014 גילמה את סטלה במחזה "חשמלית ושמה תשוקה" שוב עם בנדיקט אנדרוז בתיאטרון יאנג ויק לצדם של ג'יליאן אנדרסון בתפקיד בלאנש ובן פוסטר בתפקיד סטנלי. ב-2014 זכתה בפרס Whatsonstage בקטגוריית שחקנית המשנה הטובה ביותר לפי בחירת הקהל.
קירבי הופיעה בסרט הקולנוע "Kill Command" לצדו של תור לינדהרדט, בסרט "עלייתה של ג'ופיטר" של האחיות וצ'אוסקי יחד עם מילה קוניס וצ'נינג טייטום, ובסרט "Queen and Country" סרט ההמשך של ג'ון בורמן לסרט "תקווה ותהילה" מ-1987. בשת 2015 שיחקה בסרט "אוורסט" לצדם של ג'ייק ג'ילנהול, ג'וש ברולין וקירה נייטלי בתפקיד סנדי היל פיטמן. עוד שיחקה בעיבוד לרומן "Bone in the Throat" מאת אנתוני בורדיין לצדם של טום וילקינסון ואד וסטוויק.
ב-2015 שיחקה קירבי בסרט "גאון" של מייקל גרנדייג' לצדם של קולין פירת', ג'וד לאו וגאי פירס. עוד הופיעה בתפקיד ראשי בסדרה "The Frankenstein Chronicles" לצדו של שון בין, בדרמה "המלביש" בבימויו של ריצ'רד אייר יחד עם אנתוני הופקינס ואיאן מק'קלן, ובעיבוד של תיאה שרוק לספרה של ג'וג'ו מויס "ללכת בדרכך" יחד עם סם קלאפלין ואמיליה קלארק.
במאי 2015 פורסם שקירבי לוהקה לתפקיד הנסיכה מרגרט לסדרה "הכתר" של נטפליקס שכתב פיטר מורגן וביים סטיבן דלדרי, ובכיכובם של מאט סמית וקלייר פוי.
ב-2016 הופיעה קירבי בתפקיד אלנה במחזה "הדוד וניה" בתיאטרון אלמיידה.